C 202/80
SK
Úradný vestník Európskej únie
9.6.2023
Zemepisná oblasť sa vyznačuje rozmanitosťou pôdnych podmienok, pričom najširšie zastúpenie majú kyslé bridlice na vrcholkoch strání, vápenaté pôdy na vinohradníckych plošinách a rovinách, ako aj štrkovité aluviálne terasy, ktorých spoločným znakom je, že na nich vznikli suché, neveľmi úrodné pôdy vhodné pre vinič, umožňujúce hlboké zakoreňovanie.
Oblasť CHZO „Terres du Midi“, ktorou pretekajú rieky Aude, Orb, Hérault, Vidourle a Gardon, tvorí od pohorí Cévennes, Montagne Noire a predhoria Pyrenejí až po pobrežné lagúny široká kotlina obrátená k Stredozemnému moru.
Toto územie má stredomorské podnebie s teplými suchými letami a miernymi zimami s dvoma daždivými obdobiami na jeseň a na jar, ktoré praje pestovaniu viniča.
V oblasti vanú viaceré vetry.
Najmä v období dozrievania hrozna fúka nad Levím zálivom pravidelne a občas i silno morský vietor „marin“.
Prináša aerosóly, ktoré zmierňujú príliš vysoké teploty.
Suchý a silný severný alebo západný vietor (tramontane, cers a mistrál) prispieva k dobrému zdravotnému stavu vinohradov.
Tento charakteristický ráz klímy podporuje vysádzanie odrôd s rôznymi nárokmi na životné prostredie.
Na tomto území sa prelínajú tri celky: hory a náhorné plošiny, podhorie a plošiny so strednou nadmorskou výškou a napokon prímorská nížina.
Je preň príznačné pestovanie viniča ako monokultúry, ktorá sa tiahne od delty Rhôny po hranicu so Španielskom.
9.2.
Špecifickosť výrobku
CHZO „Terres du Midi“ je produkt, ktorý je výsledkom histórie vinohradníckeho juhu.
Na tomto území sa vína vyrábali už od čias prvých vinohradov v západnej Európe, keď okolo roku 600 pred n. l. vznikla osada Agde.
V roku 1907 vyvrcholila vinohradnícka kríza, ktorá zasiahla do výroby vín, spoločenského života a ekonomiky vinohradníckych podnikov.
Rozličné dane, nadprodukcia a podvody vyvolávali nespokojnosť.
Ceny sa prepadli a kvalita vín klesla.
Vzhľadom na neústupčivosť úradov si vinohradníci z Languedocu založili mnoho výborov na obranu vinohradníctva, ktoré mali zastúpenia vo väčšine obcí v regióne Midi a ktoré sa čoskoro združili do Všeobecnej konfederácie vinohradníkov z juhu (Confédération Générale des Vignerons du Midi).
Pojem „Midi viticole“(vinohradnícky juh) sa začal udomácňovať, keď štát uznal túto konfederáciu, čo umožnilo nadviazať dialóg a nájsť riešenia, ako čeliť kríze (zníženie daní, postihovanie podvodov, pravidlá ohlasovania a obehu vín, amnestia).
Zakladajúca listina tohto hnutia jasne odkazuje na hranice regiónu „Midi viticole“, v ktorom sú zoskupené štyri vinohradnícke departementy: Pyrénées-Orientales, Aude, Hérault a Gard.
Miestna pôda sa takmer výlučne využíva na pestovanie viniča.
Od roku 1964 je presne a podľa predpisov vymedzený pojem „vin de canton“ (oblastné víno), a to s odkazom na administratívnu oblasť výroby so všetkými pôdnymi a klimatickými podmienkami.
Vyhláškou z roku 1968 sa tieto vína s označením „vin de canton“ premenovali na vína s označením „vin de pays“ (vidiecke vína), ktoré sa najskôr označovali názvom departementu výroby a spĺňali osobitné kritériá výroby, ktoré vyžadovali vyššiu úroveň kvality.
V tejto etape získali „vína z juhu“ (vins du Midi) osobitné uznanie, čo viedlo k vzniku CHZO „Terres du Midi“.
Výroba vín s CHZO „Terres du Midi“ dosahuje 100 000 hektolitrov vína všetkých troch farieb.
Najväčšie zastúpenie majú červené vína (55 % výroby).
Objem ružových vín je na vzostupe (35 %) a sortiment dopĺňajú biele vína.
Chránené zemepisné označenie „Terres du Midi“ charakterizuje predovšetkým sceľovanie odrôd, ktorými môžu byť tradičné odrody regiónu alebo aj odrody pochádzajúce z iných vinohradníckych oblastí.
Vysádzať ich možno vďaka skúsenostiam vinohradníkov, ktorí pestujú vinič v závislosti od rôznych pôdnych podmienok v zemepisnej oblasti, aby dopestovali kvalitné hrozno.
Vďaka prevládajúcemu vplyvu suchého a teplého stredomorského podnebia dosahuje hrozno úplnú zrelosť vo všetkých oblastiach a vo všetkých odrodách a základné arómy sú zachované a dokonca sa zintenzívňujú.
Vyrobené vína sa tak vyznačujú aromatickou kvalitou s ovocnou a kvetinovou vôňou, ktorej intenzita a povaha závisia od odrôd v zmesi.